Vrede-suiwelprojek: NVG sloer glo met inhegtenisnemingsAdv. Shaun Abrahams, die hoof van die Nasionale Vervolgingsgesag (NVG). Foto: Flickr/GovernmentZA Twee parlementêre portefeuljekomitees gaan volgende week ŉ spesiale sitting hou om ondersoek in te stel na bewerings dat die Nasionale Vervolgingsgesag (NVG) die inhegtenisnemings van verdagtes in die Vrede-suiwelprojek uitgestel het. Die nasionale wetgewer het dié nuus Vrydag bevestig. Luidens ŉ verklaring sal die parlementêre portefeuljekomitees oor justisie en korrektiewe dienste én polisie die ondersoek behartig. Shaun Abrahams, hoof van die Nasionale Vervolgingsgesag, en lt.genl. Yolisa Mtakata, waarnemende hoof van die Valke, sal ook by die sitting wees. Volgens die verklaring het die Valke na bewering al ŉ ondersoek na die omstrede Vrede-suiweljeprojek in 2017 voltooi, maar die verdagtes wat in die saak betrek is, is eers in Februarie vanjaar deur die NVG vasgetrek. Matakata het vandeesweek aan die parlementêre portefeuljekomitees oor polisie gesê die Valke se dossier oor die Vrede-suiwelprojek is in November verlede jaar aan die NVG gestuur, maar die liggaam het eers in Februarie die groen lig vir inhegtenisnemings gegee. Mathole Motshekga, voorsitter van die parlementêre portefeuljekomitees oor justisie en korrektiewe dienste, het gesê LP’s soek antwoorde. “Dis onaanvaarbaar dat die publiek ons instelling betwyfel – ons moet dus antwoorde hierop kry. Die NVG sal moet verduidelik hoekom hulle so lank geneem het om die verdagtes in hegtenis te neem,” het hy gesê. ŉ Neef van die Gupta-broers en sewe ander mense het reeds vroeër verlede maand in die landdroshof in Bloemfontein verskyn nadat die Valke klopjagte op die Guptas se huis in Saxonwold en ander persele uitgevoer het. Sewe van die agt verdagtes is intussen borgtog toegestaan. Peter Thabethe, Sylvia Dlamini en Takisi Masiteng, glo regeringsamptenare, is op borgtog van R10 000 vrygelaat. Varun Gupta, Ronica Ragavan, Nazeem Howa en Ashu Chawla, die verdagtes wat van bedrog beskuldig word, is op borgtog van R200 000 vrygelaat. Die Valke het bevestig dat Kamal Vasram nog in aanhouding bly hangende die ondersoek. Die Nasionale Vervolgingsgesag (NVG) het verlede maand R10 miljoen in Atul Gupta se persoonlike bankrekening bevries wat glo verband hou met die omstrede Vrede-suiwelprojek. Die NVG het Donderdag Gupta se aansoek in die hooggeregshof in Bloemfontein teengestaan om ŉ bevel te betwis om R10 miljoen van sy persoonlike bankrekening te laat bevries. Die voortvlugtige Ajay Gupta word ook gesoek vir ŉ korrupsiesaak wat volgens Mtakata nie verband hou met die omstrede Estina-suiwelplaasprojek in Vrede in die Vrystaat nie.